Document ID: 32011D0388
Publication Date: 2011-06-29

Content:
DEĊIŻJONI TA’ IMPLIMENTAZZJONI TAL-KUMMISSJONI
tad-29 ta’ Ġunju 2011
li temenda d-Deċiżjoni 2011/44/UE dwar ċerti miżuri ta’ protezzjoni kontra l-marda tal-ilsien u d-dwiefer fil-Bulgarija
(notifikata bid-dokument numru C(2011) 4573)
(Test b’relevanza għaż-ŻEE)
(2011/388/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikulari l-Artikolu 9(4) tagħha,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar, veterinarju u żootekniku applikabbli għall-kummerċ intra-Kommunitarju ta’ ċertu annimali ħajjin u prodotti bil-ħsieb tat-tlestija tas-suq intern (2), u b’mod partikolari l-Artikolu 10(4) tagħha,
Billi:
(1)
F’Jannar 2011, fil-Bulgarija, ġie kkonfermat każ tal-marda tal-ilsien u d-dwiefer fil-ħnieżer selvaġġi u numru ta’ tifqigħat tal-istess marda fil-bhejjem. Għaldaqstant, il-Bulgarija ħadet miżuri fil-qafas tad-Direttiva tal-Kunsill 2003/85/KE tad-29 ta' Settembru 2003 dwar miżuri tal-Komunità fuq il-kontroll tal-marda tal-ilsien u d-dwiefer (3).
(2)
Barra minn hekk, ġiet adottata d-Deċiżjoni tal-Kummissjoni 2011/44/UE tad-19 ta’ Jannar 2011 dwar ċerti miżuri ta’ protezzjoni kontra l-marda tal-ilsien u d-dwiefer fil-Bulgarija (4), billi kien meħtieġ li l-miżuri ta’ kontroll meħuda mill-Bulgarija jissaħħu. Dik id-Deċiżjoni għandha tapplika sat-30 ta’ Ġunju 2011.
(3)
L-Anness I mad-Deċiżjoni 2011/44/UE jelenka ż-żoni fil-Bulgarija fejn ġew ikkonfermati każijiet tal-marda tal-ilsien u d-dwiefer. Iż-żoni madwar dawk iż-żoni huma elenkati fl-Anness II ma’ dik id-Deċiżjoni. Il-miżuri ta’ protezzjoni stipulati fid-Deċiżjoni 2011/44/UE jvarjaw skont jekk iż-żona hijiex elenkata fl-Anness I jew fl-Anness II ma’ dik id-Deċiżjoni.
(4)
L-Anness I mad-Deċiżjoni 2011/44/UE bħalissa jinkludi r-reġjun ta’ Burgas u l-Anness II ma’ dik id-Deċiżjoni jinkludi r-reġjuni ta’ Kardjali, Haskovo, Yambol, Sliven, Shumen u Varna.
(5)
Peress li mis-7 ta' April 2011 ma ġew irrappurtati l-ebda tifqigħat ġodda tal-marda tal-ilsien u d-dwiefer fil-Bulgarija, u peress li s-sorveljanza li twettqet fiż-żoni elenkati fl-Anness I u fl-Anness II ma rrivelat l-ebda infezzjoni tal-marda tal-ilsien u d-dwiefer fl-annimali domestiċi ta' speċi suxxettibbli li tiġi infettata bil-marda tal-ilsien u d-dwiefer, huwa xieraq li jitnaqqsu ż-żoni taħt restrizzjoni elenkati fl-Annessi I u II mad-Deċiżjoni 2011/44/UE, rispettivament.
(6)
Madankollu, is-sorveljanza b'konformità mal-punt 4(g) tal-Parti B tal-Anness XVIII mad-Direttiva 2003/85/KE biex teskludi l-infezzjoni tal-organiżmi slavaġ bil-vajrus tal-marda tal-ilsien u d-dwiefer ma tistax tkun kompluta sakemm għall-inqas l-antikorpi materni f'annimali slavaġ, suxxettibbli għall-marda tal-ilsien u d-dwiefer, li jgħixu f'dik iż-żona jkunu għebu wara li l-ewwel każ ta' dik il-marda ġie rrappurtat f'Jannar 2011.
(7)
Huwa għalhekk neċessarju li jiġu estiżi l-miżuri stipulati fid-Deċiżjoni 2011/44/UE, sat-30 ta' Settembru 2011.
(8)
Id-Deċiżjoni 2011/44/UE għandha għaldaqstant tiġi emendata skont dan.
(9)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2011/44/UE hija emendata kif ġej:
(1)
fl-Artikolu 16, id-data “30 ta' Ġunju 2011” tinbidel bi “30 ta' Settembru 2011”;
(2)
l-Annessi I u II jinbidlu bit-test fl-Anness ma’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, id-29 ta’ Ġunju 2011.

Metadata:
Eurovoc Level 1 Categories: 100149
100161
100155
100156
Eurovoc Level 2 Categories: 100277
100283
100243
100282
100215
100250
100245
Eurovoc Level 3 Categories: 2442
5781
5283
2479
5087
122
914
2711
2200
3150
5877
All Eurovoc Categories: 1445
1898
3730
5063
5722
994